A Honfoglalás 2000 Egyesület és a Vlagyimir Putyin Baráti Kör kezdeményezte, hogy a 2019. évi Nobel-békedíjjal – megosztva – az orosz elnököt, illetve Orbán Viktor miniszterelnököt tüntessék ki – közölte az egyesület.

Nem ez az első alkalom, a társaság már három éve is próbálkozott ugyanezzel, akkor Lovász László MTA-elnököt próbálták meggyőzni arról, hogy terjessze fel Orbánt és Putyint, Nobel-békedíjra ugyanis csak bizonyos emberek jelölhetnek másokat, így például korábbi díjazottak, a Nobel-bizottság jelenlegi és volt tagjai, és a nemzetgyűlések jelenlegi tagjai.

Ezúttal az MTA-hoz és a Magyar Országgyűléshez, valamint Kásler Miklós emberierőforrás-miniszterhez fordultak – ők ugyanis jogosultak javaslatot tenni a jelöltekre –, hogy a 2019. február 1-jei határidőig juttassák el javaslatukat a norvég bizottsághoz.

Az egyesület szerint azért kellene Orbánnak és Putyinnak kapnia a békedíjat, mert az orosz elnök "a világbéke, az európai kultúra és kereszténység letéteményese, a magyar politikus pedig a legtöbbet tett kontinensünk békéjének és biztonságának megőrzése érdekében azzal, hogy megvédte Európa határait az illegális (adott esetben terrorista elemek) beáramlásától".

Sőt, hozzáteszik azt is, hogy "Oroszország és hazánk a béke megőrzése tekintetében osztatlan elismerést vívott ki a világ közvéleményében, ezért a két nemzetközileg elismert, tekintélyes politikus díjazása jogos elvárás".

A Honfoglalás 2000-ről azt eddig is lehetett tudni, hogy Putyin nagy rajongói, hiszen ők alapították a Nemzeti Szociáldemokratákkal karöltve a Vlagyimir Putyin Baráti Kört. Az egyesület határozottan kormánypárti, Márki-Zay Péter hódmezővásárhelyi győzelme után például arról értekezett, hogy mit is kellene tennie a Fidesznek, hogy megőrizze a kétharmadát.

Tavaly egyébként 331 jelölt volt a békedíjra, a jelölés határideje 2019. február 1., és hogy ki nyeri, azt csak jövő októberben fog kiderülni.

Ide kattintva eléri a Nyüzsi további cikkeit, azonnali véleményeket, érdekességeket, szórakoztató mémeket, gif-eket, videókat.